
<סדר היום:>
<תקנות הרוקחים (תמרוקים), התשע"ז-2017>
נכחו:

<חברי הוועדה:> 
אלי אלאלוף – היו"ר
מיכל בירן

מירב בן ארי
חברי הכנסת:
שרן השכל
<מוזמנים:> 
	משה בר סימן טוב
	–
	מנכ"ל משרד הבריאות

	אסנת לוקסנבורג
	–
	מנהלת חטיבת טכנולוגיות, משרד הבריאות

	נילי חיון דיקמן
	–
	לשכה המשפטית, משרד הבריאות

	רינת בכר
	–
	אחראית קוסמטיקה - אגף רוקחות, משרד הבריאות

	אנואר חילף
	–
	הממונה על חוקיות היבוא, משרד הכלכלה

	נעמי היימן ריש
	–
	ראש תחום רגולציה וחקיקה בסוכנות לעסקים ק, משרד הכלכלה

	דבי מילשטיין
	–
	ממונה ייעוץ משפטי - נושאים בינלאומיים, משרד הכלכלה

	נדב שיינברגר
	–
	ראש מטה שר האוצר

	עידו שלמה סופר
	–
	רפרנט תעשיה ומסחר, אג"ת, משרד האוצר

	שירה דימניק
	–
	רפרנטית תעשיה באגף התקציבים, משרד האוצר

	ינון גוטגליק
	–
	עו"ד, משרד האוצר

	שי גלברג-סומך
	–
	מח' יעוץ וחקיקה, משרד המשפטים

	אסף קובו
	–
	כלכלן, רשות ההגבלים העסקיים

	אליהו ליפשיץ
	–
	מנהל תחום, משרד התיירות

	ברוך שניר
	–
	התאחדות המלאכה והתעשייה

	נורית הראל
	–
	יו"ר משותף, התאחדות התעשיינים

	יוסי ברגמן
	–
	יועץ הנדסי כמיפל, התאחדות התעשיינים

	יואב גזית
	–
	יו"ר ענף התמרוקים, התאחדות התעשיינים

	הדר מרלי
	–
	מנהל ענף, התאחדות התעשיינים

	ירמיהו מזרחי
	–
	מנהל ובעלים של מפעל קוסמטיקה, התאחדות התעשיינים

	מרסלו גוטהלף
	–
	נציג אחראי RP, התאחדות התעשיינים

	מלי גוטהלף
	–
	יועצת, התאחדות התעשיינים

	ראובן בילט
	–
	יו"ר חטיבת הקוסמטיקה בלשכת המסחר, איגוד לשכות המסחר

	חנה לאידרשניידר
	–
	מנהלת תחום ענפי, איגוד לשכות המסחר

	ענת רוזה
	–
	מנהלת רגולציה, לוריאל, איגוד לשכות המסחר

	שלמה שניזיק
	–
	חבר הנהלת חטיבת התמרוקים, איגוד לשכות המסחר

	יצחק דניאלי
	–
	מרכז קשרי ציבור, איגוד לשכות המסחר

	וסי לומניצקי
	–
	רוקח ראשי, מכבי שירותי בריאות

	אורן רווח
	–
	מנכל, לשכת המסחר ירושלים

	לי אפללו
	–
	בעלת רשת WOW

	שי גוליר
	–
	מנכל, יבואני תמרוקים

	אדהם אבויוסף
	–
	נציג אחראי, יבואני תמרוקים

	לנה אגיב
	–
	מנהלת רגולציה גונסון אנד גונסון, יבואני תמרוקים

	גולן אלבז
	–
	מנכ"ל ביוטיקייר אי.ג'י. בע"מ, יבואני תמרוקים

	אלון אלבז
	–
	סמנכ"ל ביוטיקייר אי.ג'י. בע"מ, יבואני תמרוקים

	יאיר וייס
	–
	מנהל תחום קוסמטיקה, יבואני תמרוקים

	רון טיומקין
	–
	יבואן מקביל של בשמים

	שרה טל
	–
	בעלים ומנהלת בשמים ותמרוקים, יבואני תמרוקים

	ליאור לוי
	–
	תעשיין ביסקול, יבואני תמרוקים

	רבקה מזרחי
	–
	מנהלת רכש יהודה ל. מזרחי, יבואני תמרוקים

	עובדיה צוריאל
	–
	מנהל כללי, איינשטיין

	אייל מנצור
	–
	סמנכ"ל איינשטיין יבוא יצוא וסחר בינ"ל בע,מ, יבואני תמרוקים

	שחר עינב
	–
	מנהל רישום ורגולציה ש.ע.,  יבואני תמרוקים

	זוהיר עלימי
	–
	בעלים סטאיל קוסמטיקס, יבואני תמרוקים

	רוני רוטמן
	–
	ראש מטה ואסטרטגיה דיפלומט, יבואני תמרוקים

	דורית שביט
	–
	מנכ"ל, ג'ונסון אנד ג'ונסון ישראל

	מורן שקלאר
	–
	יועצת משפטית, א.פ. חורי הפצה בע"מ

	רון שרוני
	–
	מנכ"ל חברה לייבוא מקביל כל פרפיום ישראל, יבואני תמרוקים

	דוד מירון
	–
	מייצג נפגעים ממוצרים פגומים

	סיון שנהב
	–
	מנהל מחלקת רישום ורגולציה

	מידד גיסין
	–
	יו"ר ארגון צרכני בריאות ישראל

	הלנה ביילין
	–
	יועמ"ש, ג'יימס ריצרדסון

	בני אבישר
	–
	מוזמן/ת

	אביטל אגמון-ברקוביץ
	–
	מוזמן/ת

	רחל אדלסון
	–
	מוזמן/ת

	גלינה אורודז'ב
	–
	מוזמן/ת

	תומר אמויאל
	–
	מוזמן/ת

	אלה בסנטין
	–
	מוזמן/ת

	ארקדי בסנטין
	–
	מוזמן/ת

	אלעד גודינגר
	–
	מוזמן/ת

	ערן הלפרן
	–
	מוזמן/ת

	ולריי כצנלסון
	–
	מוזמן/ת

	בני לייבסקי
	–
	מוזמן/ת

	דניאל למברג
	–
	מוזמן/ת

	מריאנה נולמן-סנין
	–
	מוזמן/ת

	שמעון פורמן
	–
	מוזמן/ת

	מיכאל צ'יגירינסקי
	–
	מוזמן/ת

	אורי צרור
	–
	מוזמן/ת

	תמי קרני
	–
	מוזמן/ת

	יבגני שילמן
	–
	מוזמן/ת

	עופרה שקד
	–
	שדלנית, גורן עמיר יועצים בע"מ


	
	
	


<ייעוץ משפטי:>
ענת מימון
<מנהלת הוועדה:>
ענת כהן שמואל
<רישום פרלמנטרי:>
חפציבה צנעני
<תקנות הרוקחים (תמרוקים), התשע"ז-2017>
<היו"ר אלי אלאלוף:>
הודיעו שמנכ"ל משרד הבריאות מצטרף, אז ניתן לו עוד זמן.
<ענת כהן שמואל:>
אבל הוא גם יאחר קצת.

<היו"ר אלי אלאלוף:>
אז לא. אנחנו נתחיל בזמן. בוקר טוב. היום ה-7.9.2017, כ"ז באלול התשע"ז, והשעה היא 09:35, ואנחנו אמורים לדון בנושא תקנות הרוקחים (תמרוקים), התשע"ז-2017. זה נכון שאנחנו לחוצים בזמן ושהחוק ייכנס לתוקפו בסוף החודש. מצד שני, יש עוד הרבה מאוד הערות, משאלות ודעות מאוד מקצועיות ואפילו מאוד מגובשות, כך נמסר לי. אני יודע שהרבה אנשים ניצלו את הפגרה שלנו לעבודה בנושא הזה. העקרונות שהיו לפני הפגרה או בפגישה האחרונה – אני לא מתחייב שזה מה שיהיה היום. יכול להיות שיהיו שינויים, אבל נדון בזה, ונעשה הכול כדי שנכין את התקנות לחוק כדי שייכנס לתוקפו בזמן שנקבע לו. זאת אומרת, שאחרי היום נעשה פגישה גם ביום חמישי בעוד שבוע. אנחנו ודאי נצטרך לעשות את הישיבה הנוספת. תבינו שאני יודע שהרוחות חמות בהתאם למזג האוויר אבל גם בהתאם להערות שיהיו למשרדים השונים. אם יש לכם הערות כלליות – תגידו, ואם לא – אנחנו ניכנס ישר לדיון. בבקשה, גברת לוקסנבורג ממשרד הבריאות.
<אסנת לוקסנבורג:>
אני אסנת לוקסנבורג ממשרד הבריאות. ברשותך, אגיד כמה דברים, והמנכ"ל שלנו ירחיב בהמשך. אנחנו, בתקופה שבין הישירה האחרונה לבין המפגש היום, ניסינו להתקדם גם בכול הנושאים שהיו במחלוקת והיו מעל השולחן וגם לברר כל מיני הערות שקיבלנו. כשיצאנו לדרך, אנחנו יצאנו עם  מודל שידענו שהוא יכול, מבחינתנו, להחליף את המודל הקיים היום. זאת אומרת, היום, אנחנו נמצאים באיזה שהוא מצב איזון שהמערכת יודעת לחיות אתו. ראינו מודל שפועל באירופה, וניהלנו את הסיכונים לגבי מדינת ישראל, והגענו עם איזה שהוא מודל שחשבנו שהוא יכול להחליף את המודל הישראלי.
יחד עם זאת, בתקופה האחרונה צצו הרבה מאוד בקשות לשינויים במודל הזה, להשגות על דברים שקורים באירופה שלא יכולים להתקיים פה; רק בשבוע האחרון קיבלנו פנייה גם מהאמריקאים וגם מהאירופאים לפתוח אתם בדיונים על המודל הזה. קיבלנו פניות ממשרדי ממשלה נוספים, שרוצים לברר אתנו כל מיני סוגיות. קיבלנו מהתעשיינים.
<היו"ר אלי אלאלוף:>
על איזה מודל הם מבקשים לברר?

<אסנת לוקסנבורג:>
בעצם, מבחינתנו, היום, ועשינו גם כמובן את הדיונים במשרד, צריכים לבחון את כל הנקודות, כי באמת אנחנו רוצים להביא מודל שיעבוד פה. אני לא רוצה להתקדם עם איזה שהוא מודל שעכשיו התעשיינים אומרים שהם לא יכולים לעבוד לפיו, היצואנים אומרים שהם לא יכולים לעבוד לפיו והאירופאים, שיש גם בינם לבין עצמם – יש לנו דעות סותרות בין מה שאנחנו מקבלים בין פונקציה אחת באיחוד האירופי לרשויות אירופאיות אחרות. יש היום סוגיות מאוד-מאוד עקרוניות שאנחנו רוצים לברר, לפני שאנחנו מתקדמים הלאה.
<היו"ר אלי אלאלוף:>
אז תיקחו את כל האחריות עליכם, תמשכו את התקנות, וגמרנו. חבל שנבזבז את הזמן.
<קריאה:>
נכון, נכון.

<היו"ר אלי אלאלוף:>
לא, לא. אל תעזרו לי. אני לא מבקש עזרה. אני רוצה שיהיה ברור, גם אם המנכ"ל עוד לא בא - - -

<אסנת לוקסנבורג:>
המנכ"ל יגיע.

<היו"ר אלי אלאלוף:>
שמתם לב שבינתיים יש רק חבר כנסת אחד, 'אהבל', שנמצא בכנסת.
<ענת מימון:>
יש עוד אחת.

<היו"ר אלי אלאלוף:>
הנה, עוד אחת. היא הבטיחה לי אתמול, אבל לא ראיתי אותה בהתחלה. תודה על כך שאני לא ה'אהבל' היחיד.

אני רוצה להגיד: הסמכות הבלעדית שיש לכם – תמשכו את התקנות. ברגע שתמשכו את התקנות, החוק ימשיך כמו שהוא גם אחרי סוף החודש, - -
<אסנת לוקסנבורג:>
מה זאת אומרת?
<היו"ר אלי אלאלוף:>

- - והחוק הישן ימשיך לפעול.

<אסנת לוקסנבורג:>
אוקיי.

<היו"ר אלי אלאלוף:>
אני מכיר הרבה גופים שמאוד ישמחו, אבל תעשו את זה, כי אי-אפשר – אתם כל הזמן ביניכם - - -

אדוני המנכ"ל, שלום.

<משה בר סימן טוב:>
אני מצטער על האיחור.
<היו"ר אלי אלאלוף:>
אני אחזור: אם יש כל כך הרבה דרישות בין-לאומיות – פתאום התמרוקים נהיו הסכם בין-לאומי, וזה מעניין מאוד, וזה כאילו העולם עומד על זה ואין לו יותר צרות: לא הפגזה פה ולא הפגזה שם, ולא רוח ולא הוריקן...
<משה בר סימן טוב:>
דרום-קוריאה מוטרדת יותר מזה שהיא לא במדינות המוכרות מאשר מצפון-קוריאה...

<היו"ר אלי אלאלוף:>
יש הצעה מאוד פשוטה: היות ואני שומע שאפילו בתוך המשרד אתם עוד מתלבטים, וזה לגיטימי ואני אפילו יכול להגיד שזה יפה שאין דעה אחת – תמשכו את התקנות. המשפטנים יאכלו את המצב החדש, וזו בעיה שלהם. אי-אפשר להמשיך להרגיש עם ולהיות בלי.
<אסנת לוקסנבורג:>
אוקיי.

<היו"ר אלי אלאלוף:>
זה המצב הנוכחי. אני מציע שבאמת תעשו את זה – תמשכו את התקנות. אני בטוח שיש לי מה לעשות בעוד שעה. תחליטו.
<משה בר סימן טוב:>
בסדר גמור. נתייעץ עם השר כמובן.

<היו"ר אלי אלאלוף:>
אנחנו נעשה הפסקה בת רבע שעה.

<משה בר סימן טוב:>
בסדר גמור.

<היו"ר אלי אלאלוף:>
תודה.

<(הישיבה נפסקה בשעה 09:41 ונתחדשה בשעה 10:31.)>
<היו"ר אלי אלאלוף:>
הישיבה שהפסקנו – אני מתנצל על אורך ההפסקה, שבלאו הכי לא הביא לפתרון העניין הזה. אני מבקש ממשרד הבריאות להחליט מה עושים. אני מבקש מהמנכ"ל להודיע מהי החלטתו והחלטת המשרד.

חבר'ה, איזה מתח. לפחות הקפה היה בסדר?

<קריאה:>
זו הפרנסה של אנשים.

<היו"ר אלי אלאלוף:>
לפחות השתייה הייתה טובה?

אדוני המנכ"ל, רשות הדיבור נתונה לך.

<משה בר סימן טוב:>
כולנו מבינים שאנחנו צריכים עוד זמן. אנחנו צריכים לקחת איזה שהוא פסק זמן מהתהליך. אני אומר איך אני רואה את זה במאקרו של התהליך. היום, מדינת ישראל עובדת בדרך מסוימת בכול עולם יבוא התמרוקים, והדרך הזאת עובדת, כי, מצד אחד – אנחנו מקבלים הרבה מאוד ביטחון בזה שדברים לא טובים לא זולגים לשוק, ומצד שני – מבחינת השוק יש תהליך ביורוקרטי מסורבל, יש הרבה מאוד זמן שעובר, יש לזה עלויות, ויש מספר מצומצם של מוצרים, וזה לא טוב. לכן אנחנו רצינו לעשות רפורמה שתעביר אותנו לשיווי משקל אחר ותאמר: אנחנו עוברים לנוטיפיקציה; כל אחד יוכל להביא כל מוצר לארץ, ובלבד שהוא יעמוד בתנאים מסוימים. האחריות עוברת מאתנו אל ה-responsible person, אל היבואנים, והם צריכים שיהיו להם את הכלים לקחת את האחריות הזאת מלראות שבאמת תנאי הייצור נאותים, דרך זה שהם מכירים את שרשרת האספקה, ויש להם את תיק המוצר, כדי שאם, חס וחלילה, יקרה משהו, אנחנו נדע להבין מה השתבש, כי בסוף דברים משתבשים – עיין ערך מה שקרה עם הסלמונלה השבוע. ידענו לזהות בדיוק באיזה אחד מהלולים הייתה הדבקה, לאיזה בית-אריזה זה הגיע ומה הן החנויות שהגיעו אליהן. היה לי מספיק ביטחון לדעת מה קורה ולא למשוך עכשיו פי שלושה ביצים ממה שחששתי, כי ידעתי מה קורה. זה היה לול מסוים באזור מסוים בארץ, והיינו בבית-אריזה מסוים, וידענו לסמוך על הדברים האלה. אני חייב את מידת הביטחון גם בדברים האלה.
נוצר מצב שאנחנו מתקשים לעשות את הקפיצה הזאת בין המצב הקיים, שהוא שיווי משקל אבל הוא שיווי משקל לא טוב, לבין המצב העתידי שאליו אנחנו רוצים להגיע. שמענו מפה הרבה מאוד. אנחנו מרגישים שאנחנו יודעים הכול באירופה – איך עובדת שם הרגולציה, איך עובד הייבוא ואיך עובד הייצוא – אבל אנחנו שומעים פה הרבה טענות שאולי יש איזה שהוא פער בין מה שקורה לבין הרגולציה לבין מה שנוהג בפועל. אנחנו תמיד מוכנים לחזור וללמוד אם אנחנו לא יודעים מספיק, ולכן אנחנו נוציא בימים הקרובים משלחת מסודרת של כל משרדי הממשלה הרלוונטיים – בריאות, כלכלה, אוצר ומשפטים – כדי לראות מה קורה גם ברמת הרגולציה וגם ברמת הבפועל.
אנחנו צריכים את פסק הזמן הזה, כדי ללמוד ולהרגיש שאנחנו עושים את הדברים הנכונים ברמת השוק, ברמת היצרנים וגם ברמת היבואנים ויוקר המחיה וכל הערכים שחשובים לכולנו ושמירה על בריאות הציבור. אני אומר את זה לאורך כל הזמן; רמת הסיכונים, שאני אקח על בריאות הציבור, היא מה שאני מרגיש שאנחנו יכולים לעמוד מאחוריו. אנחנו לוקחים הרבה מאוד סיכונים, אבל יש גבול שלא נעבור. אלה, בסוף, הקווים שמנחים אותנו – האיזון בין שני הדברים. אם אני מוותר, בעצם, על השליטה שלי על מה שנכנס לשוק והכול נכנס בלעדי, אני צריך לראות שיש מישהו שלוקח את האחריות הזאת ושיש לו את הלכים לבצע אותה.
באופן פרקטי, כדי שבמצב הביניים אנחנו בכל זאת נייצר איזו שהיא שורת הקלות, אנחנו חושבים עכשיו על שורה של הקלות גם עם משרד האוצר וגם עם משרד הכלכלה. אנחנו כבר יכולים לומר פה התחייבות שלנו, של שר הבריאות, של משרד הבריאות, וגם, אני מניח, בתיאום עם עמיתיי במשרדי הממשלה האחרים: נקצר, ככל הניתן, את משך תקופת האישור ליבוא מקביל, וזה יהיה לכל היותר על 96 שעות. אני אומר לכם שאנחנו גם נעשה את זה בפחות, אבל זו ההתחייבות שאנחנו לוקחים על עצמנו – לעשות את זה ב-96 שעות. יש סיכומים בין המשרדים על יבוא אישי, ואנחנו נחשוב על הקלות נוספות.
בתקופת הביניים הזאת שנוצרה אנחנו צריכים באמת גם לחזור ליועץ המשפטי לממשלה ולראות איך אנחנו נוהגים בתקופת הביניים, כדי לחזור גם אליכם ולומר לכם איך אנחנו פועלים.

למרות המורכבות שיש פה, בסוף יש רצון של כולם להגיע ולייצר רפורמה שמצד אחד באמת תפתח את השוק, תהיה יותר טובה, תהיה יותר קלה ותשנה את המציאות שבה אנחנו חיים, שהיא מציאות עמוסת ביורוקרטיה, למציאות הרבה יותר קלה, תוך שמירה על העקרונות של בריאות הציבור. אני בטוח שעם כל המורכבות, מכיון שלכולנו יש את אותן מטרות, גם אם אלה דגשים שונים, אנחנו בסוף נצליח להגיע להסכמה.
<היו"ר אלי אלאלוף:>
טוב. מסקנה?
<משה בר סימן טוב:>
אנחנו צריכים את ההשהיה הזאת. אני לא רוצה ככה...

<היו"ר אלי אלאלוף:>
ההשהיה – מה זה אומר?

<משה בר סימן טוב:>
זה אומר, שוב: מכיון שבסוף החודש הזה בכל מקרה לא יהיה חוק בפועל, אנחנו צריכים לחזור ליועץ המשפטי.
<היו"ר אלי אלאלוף:>
זה אומר שאנחנו מבקשים מאתנו, פורמלית, לא להמשיך לדון.
<משה בר סימן טוב:>
נכון.
<היו"ר אלי אלאלוף:>
לא להמשיך לדון – זה אומר שאתם מושכים את התקנות.

<משה בר סימן טוב:>
יתכן שזו המשמעות הטכנית של זה. בסדר.

<היו"ר אלי אלאלוף:>
לא. זה דורש הודעה שלכם.

<משה בר סימן טוב:>
אוקיי.

<היו"ר אלי אלאלוף:>
אז אתם מושכים את התקנות?

<משה בר סימן טוב:>
אנחנו מושכים את התקנות.

<היו"ר אלי אלאלוף:>
חבר'ה, כל מי שמוחא כפיים עלול להיות בחוץ בעוד דקה.

פורמלית, משרד הבריאות משך את התקנות. אני מברך על אומץ הלב לעשות את זה, למרות שאני חושב שהיינו יכולים לתקן אותן תוך כדי קריאתן ותוך כדי דיון יחד עם כל השותפים לקידום החוק, כי החוק הזה מאוד חשוב. 

<משה בר סימן טוב:>
אני מסכים.
<היו"ר אלי אלאלוף:>
הוא מבטא את ההתמודדות האמתית עם יוקר המחיה. ביוקר המחיה יש עוד הרבה מרכיבים, אבל במרכיבים של תמרוקים בסיסיים, שהם גם שומרים על בריאות הציבור – לא לשכוח שבריאות הציבור היא לא רק מרכיב כזה או אחר אלא זה גם מי שמסוגל לקנות את משחת השיניים, ויש כאלה שהיום לא מסוגלים לקנות משחת שיניים, אלא אם ייסעו לשוויץ. יש אוכלוסייה שלא נהנית משימוש במוצרים ובתמרוקים, מפני שיוקר המחיה לא מאפשר להם לקנות את זה. צריכים להבין את זה. אתם צריכים להיות בדילמה הזאת בין הדרישות שמייקרות את היבוא והיצוא לבין המצב שבכלל הידרדרות בריאותית מהיגיינה ירודה נובעת מיוקר המחיה. צריך שיהיה ברור, ואתם צריכים להבין את זה: אי-אפשר לקחת רק זווית אחת או פינה אחת מהמקל שלפעמים הוא משולש ולחיות עם זה. אם לא תהיה לי האמת האבסולוטית שלי בנקודה א', אני לא מתייחס לשאר הנקודות. חברים, אנשים לא קונים משחת שיניים, אנשים לא משתמשים מספיק בסבון, ואנשים לא יכולים להשיג את זה בצורה קלה. מצד שני, אני לא אוהב את הייבוא הצבעוני, ולא אגיד שם של אף מדינה כדי לא לפגוע בה, אבל לפחות אנשים יכולים להשיג. כשאתם נכנסים לבית שמתקשה לתפקד, אחרי הלחם זה גם חומרי הניקיון האישיים. פה אתם מעלים דרישות שהשוויצרים לא מעלים ושהאינדיאנים לא מעלים, ולא כולם מתים מסבון או ממשחת שיניים.
<משה בר סימן טוב:>
לא תהיה אף דרישה שלנו שהשוויצרים לא מעלים.
<היו"ר אלי אלאלוף:>
בבקשה. זה – האינטרנט ייתן לך.
<משה בר סימן טוב:>
אני לא יודע לגבי האינדיאנים.
<היו"ר אלי אלאלוף:>
אני רק רוצה שתבינו, ידידי, ואנחנו הרבה ימים והרבה שנים ביחד. תיקחו בחשבון את המרכיב הזה שהוא לא רק באמצעות בדיקות מעבדה כאלה או אחרות. אני אומר את זה מפני שאני מכיר בתים אחרים. אגיד לכם את האמת: פעם אני לא קניתי משחת שיניים, והמזל שלי הוא שאחר כך היה לי במה לתקן מה שלא יכולתי לטפל בו בזמן הילדות שלי. אבל תבדוק. תבינו את זה. תסתכלו על המערכת. אנחנו משרתים מדינה ולא רק משרד אחד.
אם לא תצליחו לעשות את כל הנדרש כדי שנוכל להעביר את התקנות המתוקנות, יש השלכות משפטיות על החוק.
<מירב בן ארי (כולנו):>
על החוק. החוק אמור להיכנס - -

<היו"ר אלי אלאלוף:>
כן, הוא אמור להיכנס בסוף החודש.

<מירב בן ארי (כולנו):>
- - בסוף החודש.

<היו"ר אלי אלאלוף:>
לכן, אם לא נוכל לעשות את זה, זה דורש חקיקה ותיקוני חקיקה למיניהם.
<מירב בן ארי (כולנו):>
כן.

<היו"ר אלי אלאלוף:>
אני מבקש מהיועצת המשפטית שלנו לעשות, ואחר כך אם תרצו להביע עמדה כזו או אחרת בקיצור – אני אסכים. בבקשה.

<ענת מימון:>
אני רוצה להעיר שבמצב שנוצר מתעוררות שאלות משפטיות ומתעוררים גם קשיים משפטיים, כי, למעשה, הכנסת, במסגרת חוק התכנית הכלכלית תיקנה את פקודת הרוקחים, והחל מסוף ספטמבר החוק הזה נכנס לתוקף. הוא נכנס לספר החוקים. אדם שפותח את הפקודה רואה את ההסדר החדש. אמנם ההסדר החדש, באמת מרביתו הפנה לתקנות, והתקנות הן אלה שיוצרות את פרטי הפרטים של ההסדר, אבל החוק עדיין עומד בתוקף, ולכן צריך יהיה לראות – כמו שנאמר, הממשלה, משרד המשפטים, היועץ המשפטי לממשלה – איך מבחינה משפטית אנחנו באמת מאפשרים לנהוג לפי ההסדר הישן על אף שיש חוק שנכנס לתוקף. הכנסת אמרה את דברה מבחינת החוק שהיא סברה שצריך יהיה להיכנס לתוקף וגם מבחינת התקנות שצריכות היו להגיע, ונוצר המצב הזה.

יחד עם זאת, ברור שיש קושי ליישם את החוק הזה בלי התקנות.

<מירב בן ארי (כולנו):>
בשבוע הבא - -
<היו"ר אלי אלאלוף:>
רק רגע. תני לה.

<מירב בן ארי (כולנו):>
- - יש מליאה.

<היו"ר אלי אלאלוף:>
בסדר.

<ענת מימון:>
לכן, דרך המלך היא להביא חקיקה, - - 

<קריאה:>
לא, מה פתאום? - - -

<ענת מימון:>
- - שקובעת במפורש שכל ההסדר הזה פשוט נדחה ושהתחילה שלו תהיה בעוד כמה חודשים.
<היו"ר אלי אלאלוף:>
בסדר. רק שנייה. זו הודעה משפטית מסודרת.

<מירב בן ארי (כולנו):>
כן.

<ענת מימון:>
זו דרך המלך. נכון. ב-18 לחודש יש מליאה, ולכן הממשלה צריכה - - -

<היו"ר אלי אלאלוף:>
אחר כך אני אתייחס לזה.

<ענת מימון:>
בדיוק.

<היו"ר אלי אלאלוף:>
תסיימי.

<ענת מימון:>
אני רק אומרת שבאמת דרך המלך היא להביא חקיקה שדוחה את זה, כך שהמצב המשפטי יהיה ברור לכל אדם, לכל אזרח ולכל מי שעוסק בתחום, כך שיידעו מהו המצב המשפטי שחל עליהם, כי אחרת זה באמת מעורר קשיים.
יש מליאה במהלך הפגרה, ואפשר יהיה לקדם הצעה כזו. מבחינת הוועדה, אנחנו - - -

<היו"ר אלי אלאלוף:>
זו הישיבה היחידה שידועה, ואני לא מאמין שנתכנס במיוחד - - -

<מירב בן ארי (כולנו):>
זה ב-18 בחודש.
<היו"ר אלי אלאלוף:>
היחידה שידועה היא ב-18 בחודש, ואני לא מאמין שתהיה התכנסות מיוחדת בשביל לדון.

<מירב בן ארי (כולנו):>
לא. זה בשביל לדחות.

<היו"ר אלי אלאלוף:>
חבר'ה, מה קורה? נגמור משפט שלם. יש לנו קונסטלציה שמאפשרת לנו לעשות תיקוני חקיקה ב-18 לחודש. זה אפילו לא בטוח. צריך שוועדת הכנסת תאשר ויש את כל התהליך הפנימי. אבל תדעו שאם אתם רוצים – כל המשרדים – שאנחנו נעשה את התיקונים, המועד הכי קרוב, ובינתיים הוא היחיד, זה ה-18 לחודש, דהיינו עוד עשרה ימים.
<מירב בן ארי (כולנו):>
סליחה. אני יכולה לשאול שאלה?

<ענת מימון:>
הערה אחרונה – הקושי מתחדד לעניין הבשמים והסבונים המוצקים עוד יותר - -

<מירב בן ארי (כולנו):>
כן, צריך להפריד אותם.

<ענת מימון:>
- - בגלל המצב המשפטי שחל לגביהם, ולכן, גם אם אין הסכמה לגבי הדחייה, לגביהם בוודאי ובוודאי שצריך - - -

<משה בר סימן טוב:>
צריך להפריד. אגב, גם הכרזנו פה - - -
<מירב בן ארי (כולנו):>
אני רוצה לשאול את היושב-ראש והיועצת המשפטית. כשדיברתי – סליחה, כשהתפרצתי – לא התכוונתי לכך שנביא תיקוני חקיקה, כי נראה לי שזה בלתי-אפשרי. מה שרק התכוונתי לומר הוא: האם באמצעות כינוס המליאה ניתן יהיה לדחות את החוק בחודש? זה מה ששאלתי.
<היו"ר אלי אלאלוף:>
זה המשרדים הרלוונטיים.
<מירב בן ארי (כולנו):>
בדיוק. רק אז צריך להביא חוק שידחה.

<היו"ר אלי אלאלוף:>
בכל מקרה, זה דורש שינוי חקיקה והתערבות בחקיקה, וזה רק במליאה.

<מירב בן ארי (כולנו):>
כן.

<היו"ר אלי אלאלוף:>
יש עוד מישהו?
<מירב בן ארי (כולנו):>
עוד לא סיימתי. אני רוצה להעיר עוד משהו. היה כאן עניין שהתקנות  שהגיעו – וגם דיברנו על זה במשרד אצלך – לא הגיעו לוועדה בזמן אבל גם לא הגיעו לכל האנשים שרלוונטיות אליהם התקנות. אדוני היושב-ראש, אתה יודע שכל הזמן היו פה שיחות בין חברי הכנסת לתעשיינים ולוועדה שבכלל לא ראו את התקנות, ואז זה היה לילה לפני, באישון לילה. זה לא צריך להתנהל ככה. אם לוקחים את התקנות האלה ומשנים, זה משהו שמשפיע לא רק על התעשייה שמייצאת – כמובן שזה על אלפי ישראלים, אבל בסוף הבן-אדם הראשון שנפגע זה או התעשיין או היבואן או מנהל המפעל. לכן, אני אומרת שבפעם הבאה שמגיעות התקנות – ותסכים אתי גם היועצת המשפטית כי היא גם אמרה את זה – הן צריכות להגיע בזמן. אנשים צריכים לשבת פה, והם צריכים לשלוח הערות כמו שצריך, ולא כמו שהתקנות האחרונות האלה הועברו: לא לוועדה, ולא לחברי הכנסת, ואני גם לא ראיתי אותם, ובטח לא לתעשיינים ולכל האנשים שמעורבים בשוק הזה שלא קיבלו את התקנות בכלל ולא הייתה להם הזדמנות להסתכל ולהעיר את ההערות.
<היו"ר אלי אלאלוף:>
לא הייתי אומר שלא קיבלו את התקנות. קיבלו אותן באיחור רב - -

<מירב בן ארי (כולנו):>
הם לא קיבלו אותן בזמן.

<היו"ר אלי אלאלוף:>
- -אפילו. אני מוכן להוסיף זאת.

חברת הכנסת שרן השכל, בבקשה.

<שרן השכל (הליכוד):>
הערה ושאלה. קודם כול, יושב-ראש הוועדה, אני רוצה באמת להגיד לך תודה לא רק פה מחברי הכנסת אלא אני חושבת שזה גם בשם כל התעשיינים, בעלי מפעלים, אנשים שבאמת פה מרימים את הכלכלה הישראלית לאוזן שלך שהייתה קשובה ולסיוע שלך בכל התהליך הזה.
אני גם רוצה להגיד תודה רבה למנכ"ל משרד הבריאות וגם כל הכבוד על האומץ. אני מכירה הרבה מאוד משרדים ממשלתיים שלא היה להם אומץ לבוא ולומר: רגע, יש פה בעיה – בואו ניקח את זה אחורה ונתקן. גם לזה נדרש הרבה מאוד אומץ. תודה רבה גם לכם על האוזן הקשובה ועל היכולת לעשות את זה.
<היו"ר אלי אלאלוף:>
חבר'ה, אני מבקש: בלי מחיאות כפיים.

<שרן השכל (הליכוד):>
השאלה שלי: האם עכשיו משרד הבריאות יכול להביא איזה שהן תקנות שלא עברו דרך הוועדה? או נניח מבטלים את החוק הזה או דברים כאלו – יש אפשרות לאיזה שהם תעשיינים: רגע, אנחנו פועלים לפי תקנה כזו או אחרת שהיא לא עברה פה דרך הוועדה או דרך חקיקה?
<משה בר סימן טוב:>
אנחנו צריכים לחזור ליועץ המשפטי לממשלה, כדי שהוא יצטרך לקבל את ההכרעה בנוגע למצב הביניים. כמובן שאנחנו נעבוד בתיאום עם הוועדה, כי נוצר איזה שהוא מצב ביניים שהיה ברור לכולנו כבר מזמן שב-1 באוקטובר או ב-29 בספטמבר לא יהיה חוק שלם שמוכן לפעולה. אנחנו נצטרך לראות איך אנחנו נתמודד עם זה. כמו שאמרתי קודם, אנחנו כן נייצר איזה שהוא מצב בתקופת הביניים, שדומה למצב הקיים, עם הקלות. אנחנו כן נקל על היבוא המקביל, ונעשה גם דברים אחרים כדי להקל גם על התעשיינים והיבואנים הרגילים. נראה איך אנחנו מקלים על כולם, כדי שבכל זאת כן תהיה בשורה צרכנית גם בתקופת הביניים ושלא נהיה בוואקום מבחינת הציבור. אבל יש פה עוד שאלות שצריכות להגיע להכרעת היועץ המשפטי לממשלה.
<היו"ר אלי אלאלוף:>
אני בטוח שזה לא יהיה שום צעד חד-צדדי.

<משה בר סימן טוב:>
אמרתי: בתיאום עם הוועדה.

<היו"ר אלי אלאלוף:>
לא. אני רק אומר לה באופן יותר חד.

<שרן השכל (הליכוד):>
אני יודעת שלפני כן, לפני הדיונים על החוק הזה, החבר'ה שיושבים כאן לא היו כל כך מאוגדים. אני קיבלתי פניות פתאום מפה ופתאום משם. עכשיו הם גם קצת יותר מגובשים ומאורגנים יחד. באמת בקשה אישית: כל צעד ומהלך – יש את המיילים שלהם ואת השמות שלהם בוועדה – לעשות את זה באמת תוך כדי דיון,  פתיחות והבנה גם של הצרכים שלהם.
<משה בר סימן טוב:>
ברור.

<שרן השכל (הליכוד):>
זו בקשה אישית.

<היו"ר אלי אלאלוף:>
אני חושב שזה היופי של הדמוקרטיה שלנו.

<שרן השכל (הליכוד):>
נכון, לחלוטין.

<היו"ר אלי אלאלוף:>
לא רק נבחרי העם מצביעים – אתם משפיעים.

חברים, יש עוד מישהו שרוצה לומר דברים?

<נדב שיינברגר:>
צריך לשים לב שאין הליך ביניים.
<היו"ר אלי אלאלוף:>
לא, אין הליך. בינתיים, אין שום דבר.

<נדב שיינברגר:>
יש חקיקה שעברה בשלוש קריאות והחוק נכנס לתוקף. אין לנו שום הליך ביניים.
<היו"ר אלי אלאלוף:>
הוא חבר טוב שלי בכל המובנים, והוא ראש מטה שר האוצר נדב שיינפלד - - -

<קריאה:>
שיינברגר.

<היו"ר אלי אלאלוף:>
אלה השמות שאני מסתבך בהם, אבל זה נדב. אצלנו כשאתם מדברים על "נדב של כחלון", זה זה. תודה. זה ברור. אתה צודק.

חברת הכנסת מיכל בירן, את רוצה?

<מיכל בירן (המחנה הציוני):>
אין לי - - -

<היו"ר אלי אלאלוף:>
נציגי המשרדים. אנואר, בבקשה תגיד שם ותפקיד.

<אנואר חילף:>
אני אנואר חילף ממשרד הכלכלה. אנחנו, בהחלט, בנינו על כך שהתקנות האלה יביאו שיפור במצב. לצערי הרב, הנוסח, כמו שהוא היום, בכלל לא עוזר לשווקים וגם סוגר חלק מהם, ולדעתי, ההחלטה של משרד הבריאות היא הכי נדרשת במצב הזה.
יחד עם זאת, אנחנו לא שוכחים גם שהמצב הנוכחי לא טוב ושצריך לשנות אותו, ואנחנו נצטרך לבוא ולוודא שתקופת הביניים הזאת לא תהיה ארוכה מדי ושחוזרים לכנסת עם תהליך קצת יותר מגובש ויותר מעמיק כמו שהציע מנכ"ל משרד הבריאות.
מה שצריך להבהיר פה, גם לכל אלה שיושבים בוועדה, הוא שכל הנושאים ש'הדליקו' את כולם, כמו עניין יבוא מותגים פרטיים ממדינות לא מוכרות וכמו נושא בשמים וסבונים מוצקים, הכוונה של משרד הבריאות, כמו שנאמר פה על-ידי המנכ"ל, היא לשמר את המצב הקיים עד שבונים את התקנות האלה מחדש.
<היו"ר אלי אלאלוף:>
כן, אבל צריך גיבוי משפטי לזה.
<אנואר חילף:>
בהחלט.

<שרן השכל (הליכוד):>
אנחנו ממתינים של היועץ המשפטי, נכון?

<מירב בן ארי (כולנו):>
כן, כן.

<היו"ר אלי אלאלוף:>
זה כבר - - -

<עידו שלמה סופר:>
אני עידו סופר מאגף התקציבים במשרד האוצר. רפורמה זו מילה שמשתמשים בה הרבה, והיא נועדה להיות שינוי משמעותי לטובת רווחת הציבור, וזו הייתה המטרה של כלל  משרדי הממשלה כאן. במקרה הזה, דובר גם על הפחתת הנטל הרגולטורי והפחתת יוקר המחיה, כמובן תוך שמירה על בטיחות הציבור.
כמו שאנואר אמר, בנוסח בו התקנות הובאו לוועדה הן לא יכלו לעבור היות והן לא השיגו את המטרה ואין מה לומר "עשינו את הרפורמה" רק כדי לומר "עשינו רפורמה". יש כמה נקודות ליבה שהוצגו כאן על-ידי משרדי הממשלה, על-ידי נציגי המגזר העסקי וגם על-ידי חברי הכנסת, שמהוות תנאי הכרחי עבור הרפורמה הזאת. חושבים שהדבר אפשרי, ויש לעשות את זה בהקדם בשיתוף פעולה של כל הצדדים.
כמו שמנכ"ל משרד הבריאות אמר, ראוי שהמשרד יפעל בתקופה הזאת למתן הקלות. הוא דיבר על יבוא אישי ועל יבוא מקביל, ואני בטוח שגם בנושא היבוא הרשמי והתעשייה המקומית כולל סוגיות הייצוא אפשר לגבש איזו שהיא אמנת שירות לקיצור הזמנים. אני חושב שזה הדבר הנכון והראוי לעשות. זהו.
<היו"ר אלי אלאלוף:>
תודה.

שי סומך, בבקשה.

<שי גלברג-סומך:>
אני שי סומך ממשרד המשפטים. אני חוזר גם על דברים שנאמרו אבל בכל זאת. דרך המלך היא חקיקה. זאת אומרת, אם רוצים לקבל פסק זמן, דרך המלך היא חקיקה, ואני מקווה שזה מה שיקרה. אם לא תהיה חקיקה, אנחנו מצפים לפניה של משרד הבריאות, פניה של הלשכה המשפטית במשרד הבריאות, ואנחנו נצטרך להכריע בשאלה מהו המצב המשפטי במקרה כזה.

<היו"ר אלי אלאלוף:>
אוקיי.

מישהו מנציגי הציבור?
<יואב גזית:>
שמי יואב גזית, ואני מהתאחדות התעשיינים. בקשה קטנה – בחודש האחרון, בחודשיים האחרונים ואולי אפילו בשלושת החודשים האחרונים, משרד הבריאות עשה מאמץ גדול מאוד כדי לטפל ברישיונות. אנחנו באמת, קודם כול, רוצים להגיד – ואני חושב שזה משותף להתאחדות התעשיינים ולאיגוד לשכות המסחר – ובאמת אם אפשר היה לבקש, שהשירות הטוב הזה ימשיך גם בעתיד.
<משה בר סימן טוב:>
לא יימשך, אלא ישתפר.

<היו"ר אלי אלאלוף:>
הם לא יודעים לעשות רוורס.

<יואב גזית:>
אם אפשר לקבל רישיונות גם בתקופה של חודש. כל הנהלת משרד הבריאות נמצאת – תבינו כמה זה קריטי באמת ליצרן וליבואן לקבל יחסית מהר את הרישיונות. זה פשוט עולם אחר לגמרי.

<היו"ר אלי אלאלוף:>
יופי. תודה. אני עושה סיבוב, ונגיע אליך.
<דורית שביט:>
אני דורית שביט מאיגוד לשכות המסחר. אני חושבת שבחודשים האחרונים הייתה עבודה מאוד אינטנסיבית של כל הגורמים לגבי התקנות, ואני חושבת שזה יהיה חבל מאד אם זה יירד לטמיון.
<היו"ר אלי אלאלוף:>
לא, לא.

<קריאה:>
זה לא יורד לטמיון.

<דורית שביט:>
אני חושבת שאנחנו כן זקוקים ללוחות-זמנים ברורים ומסודרים, כי בצורה כזו מאוד-מאוד-מאוד קשה לעבוד ומאוד קשה לתכנן קדימה. אנחנו גם תלויים בעוד גורמים, ואנחנו לא עצמאיים פה, ואני חושבת שחשוב מאוד שיהיה ברור מה הולך לקרות, כיצד זה הולך לקרות ובאיזה לוחות-זמנים, גם כדי שלא ניראה כלפי הקולגות שלנו בחו"ל בצורה פחות יפה או מקצועית.
<היו"ר אלי אלאלוף:>
טוב. ברור. לקחת לי שתיים משלוש ההמלצות או הנקודות שלי. תודה.
<מירב בן ארי (כולנו):>
כן, אבל אף אחד לא רוצה שהתקנות יירדו לטמיון. הן יעברו שינוי.
<היו"ר אלי אלאלוף:>
בבקשה, אדון.

<עובדיה צוריאל:>
אני עובדיה צוריאל, מנהל חברת "איינשטיין", ואנחנו מתעסקים בעיקר ביבוא מקביל. בתקופה האחרונה, מאז התקנות האלה עלו, הגעתי לפה תמיד לדיונים בחיל ורעדה, מכיון שהתקנות האלה היו עושים כרת אחד גדול על כל היבוא המקביל לישראל והיו נועלות את כל היבוא. אני מאוד שמח שהתקנות האלה נמשכו, כי הנוהל הקיים שהוא מיטיב עם שמירת בריאות הציבור היה נכון ולא היה מקשה. היו הרבה-הרבה סעיפים בתקנות החדשות שהיו עושים לנו הרבה-הרבה צרות והיו מחלישים אותנו מבחינת המשך ייבוא.

אני חושב שכל הנושא הזה של הרגולציה שבאה מאירופה – אם פשוט מאוד היו רק מוסיפים תקנים במשרד הבריאות לכוח-אדם והכל היה ממשיך להיות כפי שהיה, זה היה פותר את כל הצרות של יבוא ודרכים לרישיונות. וזה, אפילו אם היו מוסיפים כמה שקלים באגרה כדי שיקוצרו זמנים של רישיונות לפלוני אלמוני. תודה.
<היו"ר אלי אלאלוף:>
תודה.

<לי אפללו:>
אפשר להגיב?

<היו"ר אלי אלאלוף:>
כן. מי שרוצה להגיב ויושב מחוץ לשולחן, שימצא מקום בינתיים.

<לי אפללו:>
אני לי אפללו מ-Wow Cosmetics. בהמשך לטענה שלך, אני יוצאת קצת ממולה. יש לי רשת בת 70 סניפים, ויש לי נקודות מכירה בדרום אפריקה במאות. עברתי תהליך CPNP אירופי שמאוד שיפר אותי. הרבה מהדרישות, שמשרד הבריאות מציף עכשיו, להעביר את המוצרים – challenge test, safety assessment, הרבה דרישות – גרמו לי לשפר, גרמו לשנות מפעלים וגרמו לי לעמוד בתקנים יותר מחמירים שמיטיבים עם בריאות הציבור.
אתה צריך להבין שהרבה פעמים אנחנו מייבאים מוצרים שחלק מהמרכיבים לא מצליחים להשתחרר מהגוף, ובמהלך תקופה ארוכה של שימוש יומיומי בתמרוקים, כי מוצר יומיומי, יכול להיגרם גם נזק.
<היו"ר אלי אלאלוף:>
תשאירי את זה למשרד הבריאות להגיד.

<לי אפללו:>
אני מברכת על ההחמרה.

<היו"ר אלי אלאלוף:>
אוקיי, תודה.

<לי אפללו:>
אני חושבת שאפשר לדייק אותה.

<היו"ר אלי אלאלוף:>
בבקשה.

<ברוך שניר:>
אני ברוך שניר, הכלכלן של התאחדות המלאכה והתעשייה, וארגון הקוסמטיקאיות בישראל מסונף אלינו. רציתי לחדד שתי נקודות. אנחנו מדברים פה על רגולציה, שבאה, למעשה, להפחית רגולציה, ויכול להיות שהדבר נעשה בתום-לב אבל מבחינת ההגדרה של "מוכר תמרוקים" אני לא יודע עד כמה נבחנה במשרד הבריאות המשמעות הרוחבית.
<היו"ר אלי אלאלוף:>
תכתבו על זה. חברים, ברשותכם, יש לנו עכשיו זמן. הערות כאלה תעבירו בכתב, ואני מציע – לא מזהיר – שזה יהיה עם העתק לייעוץ המשפטי של הוועדה. שם אני בטוח שיש מעקב אחרי זה. 
<ברוך שניר:>
תודה בכל זאת.
<היו"ר אלי אלאלוף:>
סליחה שאני מטיל עלייך עבודה, אבל כך עובדים עם אנשים. זה החלק הרציני של המערכת.
בבקשה, אדוני, ואתה האחרון.
<רון טיומקין:>
שמי רון טיומקין, ואני יבואן מקביל של בשמים ומייצג, עם חבריי, את היבואנים של הבשמים. אנחנו מאוד שמחים על מה שקורה כאן בשבועיים האחרונים. אנחנו חושבים שמלכתחילה לא היינו אמורים להיות חלק מהתקנות. כשאנחנו מדברים עם העמיתים שלנו באירופה ובארצות-הברית, שמספקים לנו את הבשמים, הם בטוחים שהם לא מבינים היטב את האנגלית שלי, כי הם לא מבינים מה נפל על מדינת ישראל שמוכרת בשמים, שלא אגיד את שמותיהם, שכולם מכירים אותם, מהשווקים, כשפה יש תקנות מיוחדות, ובושם זה לא תמרוק ובושם לא עושה נזק ובמרבית העולם מתיזים בושם על הבגדים ואין אירועים כאלה. לכן: אחד – אני שמח ומודה, בהמשך לדברים שאמרה חברת הכנסת שרן השכל, למשרד הבריאות שידע להודות בנושא הזה ולהחריג את הבשמים. אני אומר לכם:  פרנסה של 1,500 אנשים, משפחות, מהחרמון ועד אילת, שזה בתי-מרקחת, פרפומריות, אתרי אינטרנט, שמתחרים ומתפרנסים בגלל הבושם – הם לא יכולים להתפרנס בשום דרך אחרת ומה שמפרנס אותם היום זה הבושם, ושהם לא מתפרנסים ממכירה של אקמול אלא ממכירה של בושם שנקרא "סילבר סנט", "קלואה",  "שאנל" or you name it, וזה לא כל כך חשוב, והם מודים על ההחלטות ועל מה שקורה כאן בשבועיים האחרונים. זו אנחת רווחה גדולה במדינת ישראל.
<נדב שיינברגר:>
החוק נמשך – אתם קיימים בחוק.

<רון טיומקין:>
נדב, אני בהנחה שהעסק הזה יידחה. אם זה ייכנס לפה, זה ייכנס לפה.

<היו"ר אלי אלאלוף:>
אוקיי.

<נדב שיינברגר:>
אין תקנות. אל תיקח את ההנחה הזאת.

<רון טיומקין:>
אבל כבר יש אמירה מלפני שבועיים או שלושה שבועות שאת הבשמים ואת הסבונים מחריגים מהתקנות. אני מודה בשמנו.
<קריאה:>
צריך להחריג.

<ענת מימון:>  
בדיוק. אי-אפשר להכליל.

<היו"ר אלי אלאלוף:>
אבל זה בחקיקה. שיהיה ברור: זה דורש גם חקיקה.

<נדב שיינברגר:>
מה שקרה פה - - -
<היו"ר אלי אלאלוף:>
חברים, אני רוצה לסיים. אל תפתחו דיון מקביל. אפשר לקבל שקט לשם סיכום?

אני שוב אומר את זה – האחריות שנלקחת על-ידי משרד הבריאות. אף אחד לא מבקש להתווכח אתו על זה.

אדוני, אתה מפריע לי. זו כנראה מומחיות שלך.

אנחנו מבקשים לקחת בחשבון שני דברים: (1) חד-משמעית, יהיה חוק התמרוקים. (2) בלוח-זמנים המוקדם ביותר, גם אם באמצע אנחנו חייבים לעשות שינויי חקיקה. לכן כל היום בידיים של משרד הבריאות שהוא אחראי גם למשא ומתן עם המשרדים האחרים, כולל האפשרות להוציא את זה או את זה או סעיף כזה או אחר מהתקנות האלה. אבל, שיהיה ברור: יהיה חוק ויהיו תקנות, וזה יובא בלוח-הזמנים המוקדם ביותר, כדי שלא נבייש את עצמנו גם כאנשי ציבור וגם אתם כאנשי מקצוע שתתקשו אחר כך להמשיך ולקדם את העסקים שלכם. אנחנו בעד שתצליחו. המדינה זקוקה להצלחתכם, אבל תעשו את זה בלוח-הזמנים הכי-הכי מהיר שיכול להיות.
הישיבה נעולה.

תודה רבה.

<הישיבה ננעלה בשעה 11:02.>

